मानसून सीजन में पाई जाने वाली सबसे ताकतवर सब्जी

Sat, 07 Aug 2021 05:07:21 +0000

पन्ना । मानसून के मौसम में पायी जाने वाली पड़ोरा की सब्जी सबसे ताकतवर सब्जी मानी जाती है। इसके बारे में लोगों का कहना है कि यदि इसका सेवन किया जाय तो यह हेल्थ के लिए बहुत फायदेमंद होता है। पड़ोरा की यह फायदेमंद सब्जी औषधीय जड़ी बूटियों और वनोपज से समृद्ध मध्यप्रदेश के पन्ना जिले के जंगलों में बहुतायत से पाई जाती है। इन दिनों पन्ना के सब्जी बाजार में पड़ोरा की बहार है। अत्यधिक पौष्टिक व आयुर्वेदिक गुणों से भरपूर यह जंगली सब्जी पन्ना के जंगलों में प्राकृतिक रूप से उगती है। इन दिनों पड़ोरा की लतर में फल आये हुये हैं जो बामुश्किल एक पखवाड़ा तक ही मिलेंगे। वन क्षेत्र के आसपास रहने वाले आदिवासी जंगल से पड़ोरा तोड़कर न सिर्फ खाते हैं अपितु बाजार में बेंच भी देते हैं, जिससे उन्हें अतिरिक्त आय हो जाती है। पन्ना के बाजार में जंगली पड़ोरा 100 से 150 रुपये प्रति किलो की दर से बिक रहा है।